MINT วิ่งต่อ 4% หลัง Q3 พลิกกำไร โบรกชี้ไตรมาส 4 โตต่อ รับไฮซีซั่น เคาะเป้า 34 บ.
MINT บวกต่อ 4% หลังไตรมาส 3/65 พลิกกำไร 4.60 พันล้าน โบรกชี้ไตรมาส 4 โตต่อ รับไฮซีซั่น แนะนำราคาเป้าหมาย 34 บาท  
MINT บวกต่อ 4% หลังไตรมาส 3/65 พลิกกำไร 4.60 พันล้าน โบรกชี้ไตรมาส 4 โตต่อ รับไฮซีซั่น แนะนำราคาเป้าหมาย 34 บาท  
11 พ.ย. 2565

ผู้สื่อข่าวรายงานว่า วันนี้ (11 พ.ย.65) ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ณ เวลา 10:33 น. อยู่ที่ระดับ 31 บาท บวก 1.25 บาท หรือ 4.20% สูงสุดที่ระดับ 31.50 บาท ต่ำสุดที่ระดับ 30.50 บาท ด้วยมูลค่าการซื้อขาย 975.68 ล้านบาท

นายดิลลิป ราชากาเรีย ประธานเจ้าหน้าที่บริหาร MINT เปิดเผยว่า ผลประกอบการงวดไตรมาส 3/65 บริษัทพลิกกลับมามีกำไรสุทธิอยู่ที่ 4,607.94 ล้านบาท จากงวดเดียวกันของปีก่อน มีผลขาดทุนสุทธิ 435.55 ล้านบาท ทั้งนี้ได้รับปัจจัยบวกจากผลการดำเนินงานของธุรกิจโรงแรมในทุกภูมิภาคได้รับแรงผลักดันจากความต้องการในการเดินทางที่แข็งแกร่ง ขณะที่การดำเนินงานของธุรกิจร้านอาหารและธุรกิจไลฟ์สไตล์ ได้รับแรงผลักดันจากจำนวนลูกค้าที่เพิ่มขึ้น จากสภาพแวดล้อมทางธุรกิจที่ปรับตัวดีขึ้น
ดังนั้นจึงส่งผลให้งวด 9 เดือนแรก บริษัทพลิกกลับมามีกำไรสุทธิ 2,375.70 ล้านบาท จากงวดเดียวกันของปีก่อนมีผลขาดทุนสุทธิ 11,609.19 ล้านบาท ซึ่งเป็นผลมาจากการกลับมาเปิดพรมแดนระหว่างประเทศและการผ่อนคลายข้อจำกัดในการป้องกันการแพร่ระบาดของโรคโควิด-19 ในหลายประเทศ สำหรับสถานะการเงิน บริษัทยังคงมีสภาพคล่องที่แข็งแกร่งด้วยเงินสดในมือจำนวน 27,000 ล้านบาท อย่างไรก็ดีจากแนวโน้มเชิงบวกของการจองห้องพักและร้านอาหารล่วงหน้าที่หนาแน่นจะช่วยผลักดันให้บริษัทสามารถสร้างผลการดำเนินงานให้เติบโตได้อย่างต่อเนื่อง
ด้านบล.ดาโอ (ประเทศไทย) ระบุในบทวิเคราะห์ว่า ยังคงประมาณการกำไรปกติในปี 65 อยู่ที่ 793 ล้านบาท ฟื้นตัวได้ดีจากปี 64 ที่ขาดทุนสุทธิถึง 9.3 พันล้านบาท และจะฟื้นตัวได้ดีต่อเนื่องในปี 66 โดยคาดกำไรสุทธิจะอยู่ที่ 4.5 พันล้านบาท ขณะที่คาดกำไรในไตรมาส 4/65 จะยังฟื้นตัวจากงวดเดียวกันของปีก่อนได้ต่อเนื่องจากการฟื้นตัวที่ไทยและมัลดีฟส์แต่จะหดตัวจากไตรมาสก่อนเพราะผ่านช่วง High season ที่ยุโรปไปแล้ว แนะนำราคาเป้าหมาย 34 บาท